Fecko, Martin, poslanec NR SR (2014-12-11):
Ďakujem pekne. Pani predsedajúca, pán navrhovateľ, pani spravodajkyňa, kolegyne, kolegovia, dovoľte, aby som tiež ako jeden z predkladateľov vyjadril svoj názor k tomuto nášmu pozmeňujúcemu návrhu zákona, ktorý hovorí o nezlučiteľnosti funkcie poslanca Národnej rady s funkciou predsedu vyššieho územného celku, resp. starostu obce. Je to stály problém a ja ho vnímam, odkedy som v tejto Národnej rade, že vždy sa tu nejakým spôsobom na tom sekneme a nevieme dôjsť k nejakému správnemu koncu a nevieme to nejakým spôsobom uchytiť tak, aby ani ľudia nemali z toho dojem, že robíme si z toho srandu. Lebo keď mi niekto povie, že bude stíhať tri funkcie, päť funkcií za 24 hodín, tak, ľudia boží, to je trošku o niečom inom. Ja viem, že pani Vaľová, ešte keď som tu bol v roku 2010 až ´12 a som povedal, že ja, obyčajný človek, nestíham mandát poslanca Národnej rady, nieto že by som stíhal ešte byť primátorom a ešte VÚC-ku viesť a ešte neviem kde ešte byť poslancom, tak viete, čo mi vtedy povedala pani kolegyňa? Že vy ste nový, vy ste mladý, učíte sa, samozrejme, a že viete, o čom to je? A ja som povedal, neviem, o čom to je, toho človeka, ktorý má 24 hodín denne k dispozícii. Tak mi povedala, že je to o manažeringu, o ničom inom. A ja sa pýtam, či sa vie plnohodnotne zasadiť za všetky výkony svojej funkcie, ktorú teda ako možnože primátorka alebo predseda alebo teda poslanec VÚC-ky alebo predseda VÚC-ky, či plnohodnotne môže vykonávať v danom čase na rôznych miestach. To sa pýtam ja, obyčajný človek, a keď mi povie, že sa to môže, tak potom poviem, že ja, obyčajní ľudia to nemôžu. Keď už by to a zase sme už predkladali aj v minulosti, že pokiaľ už máš tých viacej funkcií, ale ber ten jeden plat. To sme dávali, aj tiež naša nejaká aktivita bola. Pretože je amorálne, ako to už bolo minule spomínané z úst pána Brocku, kolegu z Kresťanskodemokratického hnutia, aby pán Faič bral väčší plat z funkcií ako predseda vlády. To je proste neskutočný paradox a pri 300-, 400-eurových platoch našich občanov, vážení, to je výsmech našim občanom priamo do očí z rokovacej sály, zo siene zákonnosti, ako to volá, našu sálu, kolega Janko Mičovský, kde by mal byť ten najčistejší, najpriezračnejší, nejaký, by som povedal, ten úsvit ľudí, že tu je tá spravodlivosť, tu je tá čestnosť, tu je tá svedomitosť ľudí a vieme sa vžiť do ich pozícií, ktoré majú. Vžiť sa tak, že nebudeme si ešte priberať platy, ale skôr zmrazovať, dokiaľ nebude vyrovnaný rozpočet, a ísť, by som povedal, v ústrety týmto ľuďom, aj čo sa týka platových nejakých výhod alebo nevýhod. Myslím si, že to, ako si povedal, kolega Viskupič, tento zákon budeme predkladať stále. Stále, pokiaľ tu niekto z hnutia Obyčajných ľudí alebo ako sa budeme volať, to už bude jedno, alebo keď tu budú, nedajbože, nezávislí, alebo chvalabohu, keby tu boli, tak budeme tento zákon predkladať, pretože myslím si, že toto je o tom nejakom uvedomení si svojich možností a nemožností. A chcem povedať ešte jedno. Lebo keď sme to predkladali minule, tak boli hlasy, že veď predsa to sú tí ľudia, ktorí vedia ako, aký má problém mesto, aký má problém VÚC-ka, a je dobre, keď je ako poslancom alebo je primátorom. Ja hovorím, chcete mi povedať, že ten, ktorý prakticky nemá tu poslanca, to mesto alebo tá VÚC-ka, to znamená, že my sa o ich problémoch nechceme v Národnej rade ani dozvedieť? Nemáme iné kanály, ako sa dozvedieť, aké tam majú problémy? To znamená, keď oni nám tu napíšu a nie sú poslancami Národnej rady, to znamená, že my nebudeme riešiť ich problémy? Toto sa tým sleduje? Vážení, my sme poslanci NR SR, to budem stále opakovať, SR. To znamená, že sa musíš, tvoj level sa musí dostať na úroveň 5,4 milióna národu slovenského, občanov, ktorých zastupuješ. Ty nie si poslancom NR VÚC Žilina, ty nie si poslancom NR mesto Topoľčany. Ty si poslancom NR SR, pán kolega. To znamená, teraz poviem obrazne, keď majú v Ubli-Uliči suché záchody v škole, tak sa nemôže robiť dajme tomu v Trnave ozónový park. No nemôže sa robiť zo štátnych peňazí. Musia sa urobiť záchody normálne v Ubli-Uliči, páni kolegovia. A tu je u mňa tá moja schizofrénia, ktorá hovorí, proste my nerozdeľujeme Slovensko rovnomerne. A budem stále vyčítať tie kadejaké zlučovačky, pretože keď tu príde partia ľudí zo Žiliny, tak sa Žilina rozvíja. Keď tu bude partia ľudí z Nitry, Nitra sa rozvíja. A sa pýtam, kedy sa budú tie mestá, možno že náš Prešov, ktorý doteraz rozvinutý nebol, nemáme ani obchvat urobený, nič, kedy, kedy vlastne sa bude rozvíjať? Keď tu kto príde? Vážení, veď prakticky my sa musíme rozvíjať v rámci Slovenska rovnomerne. Takže bol by som veľmi rád, keby sme aj tie naše, by som povedal, megalomanské funkcionárske nejaké kumulácie, ktoré si myslíme, že zvládneme; no nikdy ich nezvládneme. A tie podnety, ktoré prídu, hoci nebudeš poslancom ani VÚC-ky, ani starostom, ani primátorom, tie podnety, ktoré prídu od tých starostov a primátorov a poslancov VÚC-ky, predsa my ich musíme riešiť. Bez toho, či ten poslanec bude alebo nebude. Takže, vážení, chcem všetkých naprieč politickým spektrom požiadať o podporu tohto nášho zákona a myslím si, že preklopme tú našu, nechcem povedať že malosť, aj áno, malosť, ktorú máme každý, lebo sme vyšli z nejakého regiónu, lebo tu zastupujeme celú Slovenskú republiku. Ďakujem pekne a verím, že to podporíme. A končím klasicky, žime tak, aby bolo aj chleba, aj neba.